text: Lars Løkke møder det tyske mindretal
  08 september 2011 kl. 13.23
  Statsminister Lars Løkke Rasmussen mødes lørdag med repræsentanter for det tyske mindretal.
  Det sker i Haderslev i forbindelse med en valgmiddag, der afholdes af Venstres lokale kandidat Hans Chr. Schmidt. 
  Formanden for det tyske mindretal, Hinrich Jürgensen, ser frem til mødet, som statsministeren har afsat 45 minutter til.
  - Det er glædeligt, at Lars Løkke fortsætter traditionen med, at den siddende statsminister i forbindelse med et folketingsvalg mødes med repræsentanter for det tyske mindretal, siger Hinrich Jürgensen.
  Helle Thorning-Schmidt har allerede besøgt det tyske mindretal under valgkampen.
  